9 ngaashi paulus, aapiya yakalunga kunena nayo oyu uvite kutya okukwatha mboka ya adhika koshiponga ohashi simanekitha jehova nosho wo ‘elongo ndyoka tali mu popi.’ (1 kor. 10:31; tit. 2:10) nokuli ekwatho ndyoka hatu gandja ohali kandula po omipopyo omiwinayi ndhoka aantu yamwe haya popi kombinga yajehova nosho wo kombinga yoonzapo dhe. pashiholelwa, omukiintu gumwe ha kala moshitopolwa shimwe shoka sha dhengelwe koshikungulu okwa li e na okapulakata komweelo gwegumbo lye taka ti: “oonzapo dhajehova inamu ya mo muka.” opo ihe esiku limwe okwa mono aaniilonga mboka ya tondoka onkugo taya opalekulula egumbo ndyoka lya li handiyaka yopate. okwa kala te ya tala uule womasiku sho taya longo nombili, nopo nduno okwa yi ko kuyo a ka tale kutya oyo oolye. sho a mono kutya oyo aaiyambi yoonzapo dhajehova, okwa li a kumwa e ta ti: “onda li nde mu tala ko papuko.” oshizemo? okwa kutha po okapulakata hoka ka li komweelo gwegumbo lye.